Robotët për rastet e fatkeqësive
Shkencëtarët italianë po ndërtojnë një “katërkëmbësh metalik” që synon të ndihmojë operacionet e shpëtimit në zonat e goditura nga tërmeti
Ndërsa Italia përpiqet të rindërtohet pas tërmeteve vdekjeprurëse, shkencëtarët shpresojnë se një brez i ri robotësh do të ofrojë mbështetje më të mirë teknike për ekipet e shpëtimit në të ardhmen. Robotët janë ndërtuar për të kryer veprime të ndryshme në hapësira të rrezikshme dhe mjaft të vështira që kufizojnë qasjen e ekipeve të shpëtimit. Robotët njëkohësisht mund të ofrojnë të dhëna nga vendngjarja. Një “krijesë metalike” me katër këmbë po tregon aftësitë mbi një terren shkëmbor. Roboti HyQ ose “katërkëmbëshi hidraulik” është prodhim i hulumtuesve të Departamentit të Avancimeve Robotike në Institutin italian të Teknologjisë në Xhenova. Me katër gjymtyrë hidraulike dhe sensorë që kontrollojnë pozicionin dhe fuqinë, roboti mund të kryejë veprime në terrene të ndryshme si vrapim, ecje para dhe prapa si dhe të ngrihet nëse rrëzohet. Këto janë pikërisht cilësitë që i nevojiten një roboti për të penetruar në terrene të paqëndrueshme dhe të rrezikshme si ndërtesat e rrënuara si pasojë e tërmeteve. Menaxheri i projektit HyQ, Claudio Semini, thotë se ndërtimi i robotit me katër gjymtyrëve është çelësi që i mundëson robotit lëvizjen në një zonë fatkeqësie. Edhe ekipet e shpëtimit kanë nevojë për mbrojtje kur shkojnë në zonat e goditura nga tërmeti në kërkim të të mbijetuarve nën rrënoja. Puna mbi strukturat e dëmtuara i vë ata përballë rreziqeve të mëdha, sidomos nga pasgoditjet që regjistrohen pas tërmetit. Inxhinierët italianë duan ta përdorin robotin HyQ që të ndihmojë ekipet emergjente gjatë operacioneve të rrezikshme, duke i përdorur “krijesat metalike” që të transportojnë materiale apo të shkojnë në zona të paarritshme për njeriun. Roboti ka një gjatësi prej një metri dhe peshon 75 kilogramë. Ekipi krijues thotë se makineria ka aftësi të masë presionin që ushtron mbi sipërfaqen ku lëviz dhe ndryshon veprimet në bazë të kushteve. thotë zoti Semini. Luca Ciarleglio është menaxher për fatkeqësitë pranë agjencisë italiane për mbrojtjen civile në Firence. Ai ishte mes specialistëve në terren pas termetit vdekjeprurës në Amatrice më 24 gusht ku humbën jetën 300 vetë. Gjatë muajve që pasuan, tre lëkundje të fuqishme goditën zonën. Zoti Ciarleglio është i impresionuar nga aftësitë e robotit dhe shikon potencial tek kjo makineri. Për momentin roboti nuk mund të futet vetë në ndërtesat e dëmtuara. Por ekipi shpreson që së shpejti roboti të ketë edhe aftsësinë të futet në ndërtesa dhe të bëhej pjesë e operacioneve në rastet e emergjencave.